Պուտինի օգնական.- «Պուտինը յունիսի 20-ին Պետերբուրգում Ղարաբաղի հարցը կը քննարկի Սարգսեանի եւ Ալիեւի հետ» - «ԱԼԻՔ» Օրաթերթ
You are here:Գլխաւոր էջ»Լուրեր»Օրակարգ»Դիտանկիւն»Պուտինի օգնական.- «Պուտինը յունիսի 20-ին Պետերբուրգում Ղարաբաղի հարցը կը քննարկի Սարգսեանի եւ Ալիեւի հետ»
Պուտինի օգնական.- «Պուտինը յունիսի 20-ին Պետերբուրգում Ղարաբաղի հարցը կը քննարկի Սարգսեանի եւ Ալիեւի հետ»
Ռուսաստանի նախագահ Վլադիմիր Պուտինը յունիսի 20-ին Պետերբուրգում առանձին հանդիպում կունենայ Հայաստանի եւ Ադրբեջանի նախագահներ Սերժ Սարգսեանի եւ Իլհամ Ալիեւի հետ, իսկ յետոյ տեղի կունենայ եռակողմ հանդիպում Ղարաբաղի հարցի շուրջ: Այս մասին, ինչպէս յայտնել է «RIA Novosti»-ն, յայտարարել է ՌԴ-ի նախագահ Վլադիմիր Պուտինի օգնական Իւրի Ուշակովը:
«Յունիսի 20-ին Պետերբուրգում պլանաւորւում են Ռուսաստանի, Հայաստանի եւ Ադրբեջանի նախագահների եռակողմ բանակցութիւններ Լեռնային Ղարաբաղի խնդրի կարգաւորման վերաբերեալ: Ենթադրւում է, որ նախ՝ Պուտինն առանձին հանդիպումներ կունենայ Սարգսեանի եւ Ալիեւի հետ, ապա երեք նախագահները միասին կը բանակցեն»,- ասել է Ուշակովը:
«Բնականաբար, մեր կողմից ձեռնարկւելու է ակտիւ փորձ՝ օժանդակել կողմերին հակամարտութեան կարգաւորման հարցում: Մենք արդէն խաղացել ենք, կասէի անգամ, որ վճռորոշ դեր ենք ունեցել ռազմական գործողութիւնների դադարեցման հարցում, որոնք ընթանում էին»,- յաւելել է Ուշակովը:
«Ներկայում մենք պատրաստ ենք շարունակել մեր միջնորդական առաքելութիւնը, բնականաբար, լիարժէք կերպով համագործակցելով ԵԱՀԿ-ի Մինսկի խմբի միւս համանախագահների հետ եւ այն սկզբունքների հիման վրայ, որոնք շարադրւած են եղել ՌԴ-ի, ԱՄՆ-ի եւ Ֆրանսիայի նախագահների 2009-2013 թթ. համատեղ յայտարարութիւններում: Մեր կողմը կանցկացնի ամենաշահագրգիռ եւ ակտիւ բանակցութիւնները»,- ասել է նա:
Ուշակովի ասութեամբ՝ Ռուսաստանը մտադիր է շարունակել իր միջնորդական առաքելութիւնը ՌԴ-ի, Ֆրանսիայի եւ ԱՄՆ-ի նախագահների համատեղ յայտարարութիւնների հունով, որտեղ ասւում է Լեռնային Ղարաբաղի հակամարտութեան ուժային լուծման անընդունելիութեան մասին, կոչ է պարունակւում՝ ուղղւած Հայաստանի եւ Ադրբեջանի ղեկավարներին՝ վիճելի հարցերը լուծել ուժի չկիրառման կամ ուժի կիրառման սպառնալիքի անընդունելիութեան, պետութիւնների տարածքային ամբողջականութեան եւ ազգերի ինքնորոշման սկզբունքների հիման վրայ: